Recomandări pentru Seria „Întrebări despre Biserică”

„Creștinii sunt presați de întrebări foarte reale. Ce spune Scriptura despre structura unei biserici, despre închinare, despre organizarea lucrării și despre definirea conducerii biblice a bisericii? Acestea sunt doar câteva din întrebările la care cărțile din această nouă serie de la 9Marks vine cu răspunsuri clare, atent formulate și convingătoare. Sunt foarte recunoscător pentru această lucrare și pentru influența ei incredibil de sănătoasă în atât de multe biserici credincioase. Vă recomand această serie de cărți cu toată căldura”. - R. Albert Mohler Jr., președinte, The Southern Baptist Theological Seminary

„Întrebările sincere merită să capete răspunsuri bine gândite. Dacă nu ești sigur de unde să începi în găsirea răspunsurilor la aceste întrebări, această serie îți poate sluji ca un punct de lansare în oceanul de întrebări pe această temă. Aceste scurte cărți vin cu răspunsuri convingătoare, la obiect, și sunt excelente pentru a fi citite împreună cu un prieten sau cu o sută de prieteni”. - Gloria Furman, autoarea cărților Missional Motherhood și The Pastor’s Wife

„Ca păstor, mi se pun foarte multe întrebări. Sunt abordat de necredincioși care caută să înțeleagă Evanghelia, de noi credincioși care sunt nesiguri legat de următorii pași pe care să îi facă, și de credincioșii care se maturizează și care vor să fie ajutați în găsirea de răspunsuri la întrebări despre familia creștină, relațiile cu prietenii, vecinii sau colegii de muncă. În astfel de momente, îmi doresc să am o carte pe care să le-o ofer, care să fie scurtă, la obiect și care să îi îndrepte în direcția corectă pentru mai mult studiu. Seria „Întrebări despre biserică” oferă exact acest fel de răspunsuri. Fiecare carte tratează o întrebare anume într-o manieră biblică, scurtă și practică. Cred că titlul seriei poate fi mai bine „Răspunsuri despre biserică”. Îmi plănuiesc să cumpăr mai multe exemplare și să le dăruiesc cu regularitate. Și tu ai trebui să faci același lucru”. - Juan R. Sanchez, păstor senior, High Pointe Baptist Church, Austin, Texas

„Unde pot creștinii să găsească răspunsuri la întrebările comune despre viața de biserică – fără să trebuiască să caute prin cărți stufoase și scumpe? Cărțile din seria „Întrebări despre biserică” vin în întâmpinarea nevoii noastre de a căpăta răspunsuri biblice, echilibrate și practice. Pentru păstori, această serie se va dovedi o resursă de încredere pentru ghidarea membrilor de biserică spre o înțelepciune mai profundă și o unitate mai puternică”. - Ray Ortlund, președinte, Renewal Ministries

Cum pot găsi pe cineva care să mă ucenicizeze?

Seria „Întrebări despre Biserică”

Sunt chemat la lucrare?, Brad Wheeler

Îi iubește Dumnezeu pe toți oamenii?, Matt McCullough

Cum pot găsi pe cineva care să mă ucenicizeze?, Garret Kell

Cum pot să folosesc mai bine lectura Bibliei?, Jeremy Kimble

Cum îi pot iubi pe membrii bisericii care au alte afinități politice?, Jonathan Leeman și Andy Naselli

Cum pot să slujesc în biserica locală?, Matthew Emadi

Cum pot să susțin lucrarea internațională de misiune?, Mark Collins

Cum poate biserica noastră să găsească un păstor credincios?, Mark Dever

Cum pot sluji femeile în biserica locală?, Keri Folmar

Este un lucru iubitor să practicăm disciplina bisericii?, Jonathan Leeman

Ce să fac dacă nu am dorința să mă rog?, John Onwuchekwa

Ce să fac dacă nu simt dorința să merg la biserică?, Gunner Gundersen

Ce să fac dacă sunt descurajat în evanghelizare?, Isaac Adams

Ce să fac acum, că sunt creștin?, Sam Emadi

Ce ar trebui să facem cu membrii care nu vin la întâlnirile bisericii?, Alex Duke

De ce este Cina Domnului atât de importantă?, Aubrey Sequeira

De ce ar trebui să mă botez?, Bobby Jamieson

De ce să dăruiesc în biserica locală?, Jamie Dunlop

De ce să mă alătur unei biserici locale?, Mark Dever

Pot femeile să fie păstori?, Greg Gilbert

La ce ar trebui să mă uit în alegerea unei biserici?, Alex Duke

Este Iadul real?, Dane Ortlund

Cine conduce biserica?, Sam Emadi

Care este misiunea bisericii?, Jonathan Leeman

Cum pot fi sigur că sunt mântuit?, Jeremy Pierre

Promite Evanghelia sănătate și prosperitate?, Sean DeMars

Ce fac diaconii?, Juan Sanchez

J. GARRETT KELL

CUM POT GĂSI PE CINEVA CARE SĂ MĂ UCENICIZEZE?

MAGNA GRATIA

CUM POT GĂSI PE CINEVA CARE SĂ MĂ UCENICIZEZE?

J. Garrett Kell

Copyright © 2023 Editura MAGNA GRATIA. Toate drepturile rezervate. Nicio parte a acestei publicații nu poate fi reprodusă, stocată sau transmisă în orice formă și prin orice mijloace – electronice, mecanice, prin fotocopiere, microfilmare, înregistrare sau alt fel – cu excepția unor citate scurte în recenzii, fără permisiunea prealabilă a deținătorului drepturilor de autor.

How Can I Find Someone to Disciple Me?

Copyright © 2022 by J. Garrett Kell and 9Marks

Originally Published in English by Crossway with all International rights owned by Crossway and 9Marks

525 A Street NE , Washington DC 20002

This edition published by arrangement with 9Marks. All rights reserved.

Traducerea: Ninel Lazăr. Corectura: Monica Lazăr. Coperta: Jordan Singer. Tehnoredactare și DTP: MG Studios.

Dacă nu este precizat altfel în text, citatele biblice sunt preluate din Biblia Cornilescu, ediția revizuită. Drepturi de autor British and Foreign Bible Society (BFBS) și Societatea Biblică Interconfesională din România (SBIR) 1924, 2016. Folosit cu permisiune. Referințele biblice notate cu NTR sunt preluate din Biblia, Noua Traducere Românească (NTR). Copyright 2007, 2010, 2016 de Biblica Inc. Toate drepturile sunt rezervate. Folosit cu permisiune.

ISBN: 978-630-6569-08-3 (PDF); 978-630-6569-09-0 (epub).

Editura MAGNA GRATIA nu susține în mod necesar toate punctele de vedere ale autorilor pe care îi publică.

„Să nu furi” (Exod 20:15).

Respectă drepturile de autor și efortul depus pentru publicarea acestei cărți! Cerințele MAGNA GRATIA privind drepturile de autor pot fi consultate la adresa de internet www.magnagratia.org/copyright.html.

Editura MAGNA GRATIA

Str. Liliacului nr.26,

Dascălu-Ilfov 077075

Email: contact@magnagratia.org

Internet: www.magnagratia.org

„Călcați pe urmele mele, întrucât și eu calc pe urmele lui Hristos” (1 Cor. 11:1)

Doamne, dă-mi pe cineva care să mă ajute să Te urmez!

Nu știam ce ceream, dar aveam nevoie de ajutor.

Isus invadase viața mea în primul meu an de facultate, și îmi răsturnase lumea cu totul pe dos. Sfârșiturile de săptămână s-au transformat din reverii nocturne în timp petrecut în citirea Scripturii. Mergeam la biserică și am întâlnit acolo noi prieteni. Dumnezeu mă schimba, dar eu mă dădeam într-un tobogan spiritual. Uneori mă simțeam aproape de Dumnezeu, dar alteori eram confuz și nu știam cum să Îl urmez. Îmi plăcea să citesc Biblia, dar deseori nu o înțelegeam. Îmi doream ca vechii mei prieteni să Îl cunoască pe Isus, dar în anumite situații mă alăturam lor în păcat. Am urât această luptă. Nu știam ce să fac.

Așa că m-am rugat: Doamne, dă-mi pe cineva care să mă ajute să Te urmez.

Și Dumnezeu mi-a răspuns.

Shelby a auzit de noua mea credință în Isus și m-a scos la un taco.¹ Și mi-a pus întrebări despre viața mea. Mi-a explicat Biblia. El mi-a arătat Romani 13:14 și m-a provocat: „Nu-i da diavolului nicio șansă. Dacă te pui în situații ispititoare, riști mai mult să cazi în păcat. Stai aproape de Isus, și El te va ocroti”. Îmi amintesc și acum acea discuție, după peste 20 de ani. Și ne-am întâlnit aproape în fiecare săptămână din acel semestru, timp în care el mi-a arătat cum să Îl urmez pe Isus.

Din acea zi, Dumnezeu mi-a răspuns continuu la rugăciune trimițându-mi oameni care să mă ajute să Îl urmez pe Isus. Tommy mi-a arătat cum să studiez Biblia. Gene mi-a arătat cum să fiu ospitalier. Lisa a fost model pentru cum să cânt din inimă. Reid m-a îndemnat către sfințenie. Mama Ruth a întruchipat recunoștința. John m-a învățat cum să aplic harul lui Dumnezeu în circumstanțe zdrobitoare. Beth mi-a arătat ce înseamnă să slujesc. Mark a fost pentru mine un model de lider smerit.

Fiecare dintre acești frați și aceste surori, și mulți alții, m-au învățat cum să Îl urmez pe Isus. Puține lucruri mi-au întărit umblarea cu Isus ca aceste relații de ucenicizare.

Această scurtă carte este scrisă ca să te ajute să găsești pe cineva care să te ucenicizeze și să te pregătească să îi ucenicizezi pe alții. Dar înainte de a merge prea departe pe acest drum, hai să răspundem la două întrebări: (1) Ce este un ucenic? și (2) Ce este ucenicizarea?

Ce este un ucenic?

Exprimat în termenii cei mai simpli, un ucenic este cineva care urmează un model. Ucenicii urmează pe cineva, învață de la acel cineva și îl imită.

Creștinii sunt ucenici ai lui Isus. El ne-a lăsat un exemplu pe care să îl urmăm (1 Petru 2:21). Noi Îl urmăm învățând cine este El, imitându-I exemplul și ascultând de poruncile Lui.

Isus ne cheamă să fim ucenicii Lui în pasaje precum cel din Luca 9:23-27:

Dacă voiește cineva să vină după Mine, să se lepede de sine, să-și ia crucea în fiecare zi, și să Mă urmeze. Fiindcă oricine va voi să-și scape viața, o va pierde; dar oricine își va pierde viața pentru Mine, o va mântui. Și ce i-ar folosi un om să câștige toată lumea, dacă s-ar prăpădi sau s-ar pierde pe sine însuși? Căci de oricine se va rușina de Mine și de cuvintele Mele, se va rușina și Fiul omului de el, când va veni în slava Sa și a Tatălui și a sfinților îngeri. Adevărat vă spun, că sunt unii din cei ce stau aici, care nu vor gusta moartea până nu vor vedea Împărăția lui Dumnezeu.

Ucenicii lui Isus s-au pocăit de păcat, au abandonat lumea și și-au dedicat viețile umblării cu El prin credință. Ucenicii lui Isus se leapădă de dorințele lor păcătoase prin puterea Duhului Sfânt, ca să fie plăcuți Domnului lor. Ucenicii lui Isus își dau zilnic viețile de dragul Numelui Lui. Ucenicii lui Isus știu că va veni o zi a judecății și se străduiesc să trăiască fiecare clipă a vieții în lumina acelei zile. Când Isus cheamă pe cineva să fie ucenicul Lui, El nu îl cheamă pur și simplu pe acel om să se alăture unui club sau să facă parte dintr-o subcultură religioasă ciudată. El îl cheamă să se întoarcă de la păcatele lui și să Îl iubească zi de zi, până când Îl va întâlni față în față.

A fi ucenic al lui Isus nu este o decizie luată cândva, o singură dată în viață, ci o relație continuă. Noi trăim în fiecare zi prin harul Lui și ne străduim să trăim în ascultare de El.

Ce este ucenicizarea?

La 40 de zile după ce Isus a înviat din morți, El i-a strâns pe ucenicii Lui și le-a dat această sarcină:

Toată puterea Mi-a fost dată în Cer și pe pământ. Duceți-vă și faceți ucenici din toate neamurile, botezându-i în Numele Tatălui și al Fiului și al Sfântului Duh. Și învățați-i să păzească tot ce v-am poruncit. Și iată că Eu sunt cu voi în toate zilele, până la sfârșitul veacului (Matei 28:18-20).

Isus îi învață pe ucenicii Lui că, oriunde vor merge, ei trebuie să își păstreze ca țintă principală „facerea de ucenici”.

Iar în ucenicizare există două aspecte.

În primul rând, noi facem ucenici chemându-i pe oamenii care nu Îl urmează pe Isus să Îl urmeze. Acest lucru este denumit evanghelizare. Noi propovăduim vestea bună că Isus a murit pe cruce pentru păcătoși ca noi și că, după trei zile, El a înviat din morți. Noi îi asigurăm pe oameni că, dacă ei se întorc de la păcatele lor și cred în Isus, El le va ierta toate păcatele și îi va împăca cu Dumnezeu. Dacă ei răspund corect, devin ucenici ai lui Isus.

În al doilea rând, noi facem ucenici ajutându-i pe cei care deja Îl cunosc pe Isus să crească în relația cu El. Altfel spus, le facem intenționat bine spiritual. Îi ajutăm să asculte de tot ceea ce Isus a poruncit (Matei 28:20). Îi învățăm pe oameni cum să asculte de Isus prin cuvintele lor, prin munca lor, prin felul în care își folosesc timpul și banii, chiar prin relațiile lor intime, și prin orice altceva ți-ar trece prin minte. Isus este Domn peste întregile noastre vieți, și orice facem, ar trebui să facem ca să Îi fim plăcuți (2 Cor. 5:9; Efes. 5:10; Col. 1:10; 1 Ioan 3:22).

Dacă ești un ucenic, ar trebui să îi ajuți pe alții să Îl urmeze pe Isus. Și ar trebui să îi cauți pe alții care să te ajute să Îl urmezi.

Dacă citești această carte, presupun că ești gata să te implici într-o relație de ucenicizare. În cele ce urmează, vom analiza cum poți găsi pe cineva – sau, chiar mai bine, mai multe persoane – care să te ajute să Îl urmezi pe Isus într-un fel credincios.

Cum pot găsi pe cineva care să mă ucenicizeze?

A găsi pe cineva care să te ucenicizeze nu este ceva complex, dar necesită efort. Deseori va trebui ca tu să inițiezi relația. Dar fii încrezător că Dumnezeu va folosi fiecare parte a procesului de ucenicizare, inclusiv găsirea relațiilor de ucenicizare, ca să adâncească dependența ta de El.

Roagă-te

Dumnezeu este Tatăl nostru ceresc. El îngrijește de noi și vrea să avem încredere că El va acoperi orice nevoie am avea. El promite să ne dea hrană și îmbrăcăminte (Matei 6:11, 25-33), răsplăți pentru faptele noastre bune (Matei 6:4, 6, 18), înțelepciune când suferim (Iacov 1:5) și protecție de ispite (Matei 6:13). Isus a spus că Dumnezeu „știe de ce aveți trebuință, mai înainte ca să-I cereți voi” (Matei 6:8). Dacă lui Dumnezeu Îi pasă atât de mult de tine, nu crezi că El dorește să îți dea pe cineva care să te ajute să umbli cu El? Cere-I lui Dumnezeu să îți dea relații de ucenicizare. Continuă să Îi ceri acest lucru. Continuă să Îi ceri răspunsul prin rugăciuni pline de credință. Deoarece El este bun, îți va răspunde (Matei 7:7-11).

Așa că ce ar trebui să te rogi?

Roagă-te să te întâlnești cu cineva. Corneliu era un om drept, care dorea să Îl cunoască mai mult pe Dumnezeu (F.A. 10). Dumnezeu a auzit rugăciunile Lui și a rânduit ca apostolul Petru să îl viziteze. Petru l-a învățat despre Isus, iar Corneliu și întreaga lui familie au crezut Evanghelia. Dumnezeu poate să rânduiască divin lucrurile și circumstanțele așa încât să întâlnești persoana potrivită care să te ajute în umblarea ta cu El.

Roagă-te cerând o atitudine smerită. Este vremea să te întrebi: „Oare vreau cu adevărat să fiu ucenicizat?” A-L urma pe Isus necesită schimbare. Ca să poți fi ucenicizat de cineva, vei avea nevoie de smerenie. Ești gata să fii învățat? Vrei pe cineva care să îți arate păcatele? Ești gata să fii corectat și echipat? Roagă-te pentru un duh smerit, pentru o atitudine plină de nădejde și învățabilă, astfel ca să poți fi gata să crești în relația cu Dumnezeu.

Roagă-te să ajuți pe cineva. Când cauți pe cineva care să te ucenicizeze, cere-I lui Dumnezeu să te folosească și pe tine în ucenicizarea altora. Caută oameni pe care să îi poți ajuta spiritual. Se poate să nu ai impresia că ai prea multe de oferit altora, dar acest lucru nu este adevărat. Dacă ești creștin, ai Duhul lui Dumnezeu și îi poți binecuvânta pe alții (Rom. 15:14; 1 Cor. 12:14-19). Cine sunt noii credincioși pe care îi poți încuraja în umblarea lor cu Dumnezeu? Este cineva cu care ai putea citi Biblia? Este cineva cu care poți face evanghelizare? Cere-I lui Dumnezeu să îți aducă pe cineva pe care să îl poți ajuta, apoi caută activ acea persoană. Un lucru pe care îl vei învăța este că ucenicizarea nu este aproape niciodată ca un drum cu un singur sens. Cel ce ucenicizează deseori învață multe de la ucenicul lui, pentru că fiecare membru din trupul lui Hristos are ceva cu care să contribuie la binele trupului. Că veni vorba de trupul lui Hristos, biserica locală este locul principal unde Dumnezeu vrea să se petreacă ucenicizarea copiilor Lui. Hai să vedem cum.

Alătură-te unei biserici

Ca proaspăt creștin, eu credeam că biserica era ceva opțional. Eram mulțumit să citesc Biblia de unul singur și să particip la orice întâlnire de studiu sau serviciu de biserică mi se părea cel mai bun pe atunci. Dar ratam ceva important. Dumnezeu vrea ca fiecare dintre copiii Lui să crească într-o familie – o biserică locală plină de frați și surori care se iubesc, se slujesc, se încurajează și se veghează unii pe alții. Aveam nevoie să mă dedic celorlalți credincioși și să contribui la zidirea credinței lor în timp ce eu eram zidit de ei.

Dacă vrei să găsești pe cineva care să te ucenicizeze, alătură-te unei biserici. La urma urmei, acolo este poporul lui Dumnezeu. Nu există nicio biserică perfectă, dar biserici sănătoase există. Caută o biserică unde se predică din Biblie, care îți aduce aminte cu regularitate de harul lui Dumnezeu prin Evanghelie, care îți înflăcărează dragostea față de Isus, care este o comunitate vibrantă de creștini și care are lideri a căror credință merită să fie imitată.

Biserica locală este principalul loc unde vei învăța să asculți de poruncile lui Isus. Când îți dai mâinile cu copiii lui Dumnezeu, vei învăța să le slujești altora, să practici ospitalitatea, să aplici Evanghelia în viețile altora, să primești corecții, să îi ierți pe alții când ei îți greșesc, și să îi iubești pe alții așa cum Isus te-a iubit (Ioan 13:34-35). Biserica locală este un ogor al ucenicizării. Noi ne strângem în ea ca să ne ajutăm unii pe alții să Îl urmăm mai bine pe Isus și să dăm socoteală unii altora în timp ce căutăm să Îi slujim Domnului.

Când noi ne alăturăm unei biserici, ne dedicăm relațiilor de ucenicizare. Biserica locală ne oferă o mulțime de frați sau surori care au ceva unic să ne învețe despre a-L urma pe Hristos. Ține minte că nu ai nevoie de o singură persoană care să te ucenicizeze, ci vei avea nevoie de o întreagă comunitate care să te învețe cum să Îl urmezi pe Isus. Fiecare parte are nevoie de toate celelalte părți (1 Cor. 12:14-26).

Odată ce te alături unei biserici, vreau să îți ofer alte câteva sfaturi despre cum să cauți relațiile de ucenicizare.

În primul rând, vino cu regularitate la strângerile bisericii. Organizează-ți calendarul așa încât să te asiguri că nimic nu intră în conflict cu participarea ta la întâlnirile bisericii de duminica. Strângerea cu regularitate alături de biserică este o parte esențială din a-L urma pe Isus (Evrei 10:24-25). Participă cu credință. Așteaptă-te ca Dumnezeu să folosească Cuvântul Lui și pe copiii Lui ca să te ajute să Îl urmezi. La început ai putea să te simți jenat, dar cu timpul, Dumnezeu va crește dragostea ta față de biserica Lui.

În al doilea rând, caută relații cu alți membri ai bisericii. Strângerea consecventă cu poporul lui Dumnezeu te va ajuta și să construiești relații cu alți membri. Nu vei ajunge să îi cunoști dacă îi vezi doar odată la câteva luni. Dar dacă îți tocești coatele săptămână de săptămână cu aceiași oameni, în curând vei construi relații de prietenie. Deseori, cele mai bune relații de ucenicizare vor surveni din prieteniile noastre cu alți membri ai bisericii.

Hai să ne gândim un pic la ultima frază. Ucenicizarea are loc deopotrivă în contexte formale și informale. Uneori te poți întâlni cu un sfânt mai matur și să îi ceri sfaturi despre un lucru anume. Totuși, mult mai des se întâmplă ca relațiile profunde de ucenicizare să provină pur și simplu din petrecerea timpului cu prietenii din congregația ta locală. Când discuți cu ei despre creșterea copiilor, despre evanghelizare, despre Scriptură sau despre orice alt domeniu al vieții, vă veți învăța unii pe alții și vă veți zidi reciproc în credință, chiar dacă nu vă întâlniți oficial pentru o lecție de ucenicizare.

În fapt, frumusețea bisericii locale este că noi toți ne ajutăm unii pe alții să Îl urmăm pe Isus. Chiar și sfinții mai tineri îi ajută pe cei mai maturi în umblarea lor cu Domnul. Gândește-te la ce îi scria Pavel bisericii din Roma: „Doresc să vă văd, ca să vă dau vreun dar duhovnicesc pentru întărirea voastră, sau mai degrabă, ca să ne îmbărbătăm laolaltă în mijlocul vostru, prin credința pe care o avem împreună, și voi și eu” (Rom. 1:11-12). Pavel dorea să îi binecuvânteze cu darurile lui spirituale. Dar Pavel, același Pavel care a scris majoritatea Noului Testament și care este probabil cel mai evlavios creștin care a trăit vreodată, se aștepta ca și el să fie binecuvântat de ei. Acești credincioși obișnuiți din Roma puteau să încurajeze un apostol.

Când te întâlnești cu credincioși mai maturi, Dumnezeu te va folosi ca să îi ajuți să crească.

Dumnezeu va folosi întrebările tale ca să îi provoace să crească în cunoașterea Lui.

Dumnezeu va folosi gândurile tale proaspete ca să îi învețe.

Dumnezeu va folosi zelul tău ca să îi inspire.

Dumnezeu va folosi poticnirile tale ca să îi facă să depindă mai mult de El.

Dumnezeu va folosi eșecurile tale ca să îi sfințească.

Dumnezeu va folosi creșterea ta ca să îi încurajeze.

În al treilea rând, implică-te. Nu fi doar un spectator la biserică. Poți ajunge mai devreme ca să le slujești sau să îi întâmpini pe vizitatori? Poți rămâne după întâlnirea bisericii ca să vorbești cu oamenii? Are biserica ta un serviciu de seara, la care poți participa? Există grupuri de studiu din care poți face parte? Implicarea îți oferă oportunități să dezvolți relații de ucenicizare, în particular cu cei care pot fi în stare să te ajute în felurile în care tu speri să crești. Conectarea la viața bisericii arată diferit în fiecare congregație, așa că întreabă-l pe păstorul bisericii tale de unde să începi.

În al patrulea rând, vorbește cu păstorii tăi. Păstorilor buni le place să hrănească oi flămânde. Se poate ca păstorii bisericii tale să nu fie în măsură să te ucenicizeze personal, dar ei te pot ajuta să găsești pe cineva care să facă asta. Parte din slujba unui păstor este „să îi echipeze pe sfinți pentru lucrarea de slujire” (Efes. 4:12, lit. ESV). Păstorii trudesc ca să se asigure că membrii bisericii se pot uceniciza reciproc, așa că fă-te cunoscut lor. Ei pot să îți facă legătura cu membri gata să te ucenicizeze.

Privește la credința oamenilor

Când petreci timp în biserica locală, observă felul în care credincioșii din jurul tău Îl urmează pe Isus. Evrei 13:7 ne încurajează astfel: „Aduceți-vă aminte de mai marii voștri, care v-au vestit Cuvântul lui Dumnezeu; uitați-vă cu băgare de seamă la sfârșitul felului lor de viețuire, și urmați-le credința!” Uite-te după oameni care radiază de viața lui Isus și petrece timp cu ei. Evlavia lor te va inspira să îi imiți, în timp ce ei Îl imită pe Isus (1 Cor. 11:1). După ce calități ar trebui să te uiți? Iată aici câteva.

1) Credincioși, nu faimoși. Mama Ruth era o văduvă de 99 de ani, internată într-un azil de bătrâni. În ziua când am întâlnit-o, scaunul ei cu rotile era parcat lângă o fereastră, iar ochii ei se uitau atent la ceva de afară. Am îngenunchiat lângă căruciorul ei. Fața ei brăzdată de riduri s-a întors către mine. Fără vreo introducere, ea mi-a spus: „Când am ajuns la început în acest loc, eram foarte tristă. Credeam că Dumnezeu nu mă mai poate folosi. Dar într-o zi, pe când stăteam aici jelindu-mă în sinea mea, Domnul mi-a amintit că nu ar trebui să mă îngrijorez, pentru că, dacă El hrănește păsările, tot El va avea grijă de noi. Așa că m-am gândit că poate că aș putea să Îl ajut pe Dumnezeu să hrănească păsările”.

După fiecare masă, Mama Ruth strângea resturile de pâine de pe farfuriile celor din acel azil. Când oamenii o întrebau ce avea de gând să facă, ea i-a invitat să vină alături de ea. Avea să iasă pe ușă și să arunce în curte resturile de pâine. Apoi se retrăgea cu scaunul ei pentru a vedea păsările cum își primeau pâinea promisă. Și pe când ele mâncau, ea avea să le spună tuturor că aceea era o imagine a felului în care Dumnezeu îi tratează pe copiii Lui. El îngrijește mereu de ei, exact așa cum a promis.

Mama Ruth m-a învățat cum să fiu credincios oriunde mă pune Dumnezeu, chiar dacă nimeni nu mă vede. Ea nu a fost faimoasă în această lume, dar sunt convins că lucrurile vor fi diferite în viața viitoare.

2) Înțelept în Cuvânt. Eu am slujit oficial într-o biserică alături de Zach vreme de doi ani. Noi am slujit împreună, am lucrat împreună, iar el mă tundea într-un atelier de la subsolul bisericii. El nu știa la acel moment, dar mă uceniciza în felul acesta. Zach era un tip îndrăgostit de Biblie. Nu își lua mereu Biblia cu el, dar ai fi zis că îți citește din ea în timp ce vorbea. Scriptura modela întreaga lui viață. Sfaturile lui erau îmbibate în Cuvânt. Când el mă încuraja sau mă corecta, făcea acest lucru îndreptându-mă către Scriptură.

Am fost în preajma multora care își cunoșteau bine Bibliile, dar Zach era diferit. El o cunoștea într-un fel care mă făcea să vreau să citesc Biblia și să o studiez, nu ca să o cunosc mai bine decât el, ci ca să îi pot ajuta pe oameni să Îl urmeze pe Isus în felul care el m-a ajutat pe mine.

3) Disponibil pentru alții. Mercury este un manager urban de lângă Washington, DC. El își iubește soția și petrece timp cu ea în fiecare seară. El petrece timp personal cu fiecare dintre cei opt copii ai lui în fiecare săptămână. Și, pe deasupra, el ucenicizează peste 20 de bărbați din biserica noastră. Cum reușește să facă asta? Ei bine, el folosește fiecare oră de prânz ca să se întâlnească cu cineva și să vorbească despre umblarea lor cu Isus.

Mercury deschide Cuvântul împreună cu ei, pune întrebări dificile despre sfințenia lor personală, îi ajută să își corecteze bugetele de familie, și aproape orice altceva este necesar ca să îi ajute să Îl onoreze pe Domnul. Mercury își gestionează timpul așa încât să poată fi disponibil pentru cei care vor să crească. Și ce face el dacă nu îi poate potrivi pe toți în calendarul lui? Ei bine, le face legătura cu altcineva pe care el l-a ucenicizat. Mercury are una dintre cele mai importante trăsături ale unui bun făcător de ucenici: el este disponibil.

4) Atitudine evanghelistică. Karen vine la biserică înfometată să audă glasul lui Dumnezeu. Dar rareori vine singură. Ea aduce aproape întotdeauna prieteni necreștini. Ea vrea ca ei să credă în Isus, Cel care i-a transformat viața. Ea caută activ oportunități de a vorbi despre Isus oricunde se duce. Fie că este la locul de muncă, în discuțiile cu vecina ei, la sala de gimnastică sau la un eveniment din comunitatea locală – Karen crede că Dumnezeu aranjează oportunități ca ea să întâlnească oameni și să îi îndrepte către Isus.

Deși este creștină de relativ puțin timp, zelul evanghelistic al lui Karen este contagios. Când o aud rugându-se pentru cei pierduți, eu însumi sunt învățat. Când pune întrebări despre cum să își mărturisească credința, eu mă simt provocat. Găsește oameni din biserica ta care, asemenea lui Karen, pot fi modele pentru tine în mărturisirea Evangheliei și care să te inspire să le urmezi exemplul.

Aș putea să îți spun mult mai multe întâmplări cu oameni care sunt modele de curaj, blândețe, rugăciune, bucurie, slujire și ospitalitate – printre multe alte calități cristice.² Nimeni nu va întruchipa perfect fiecare trăsătură a evlaviei, dar deschide-ți ochii către oameni care îți inspiră credința în Hristos. Petrece timp cu acești oameni. Ascultă-i cum se roagă. Observă-i cum își cresc copiii. Uite-te la ei cum evanghelizează. Pune-le întrebări despre Biblie. Urmează-i așa cum ei Îl urmează pe Isus.

Întreabă pe cineva

Nu aștepta ca un credincios mai matur să te caute. Caută-i tu pe ei. Fă tu primul pas, chiar dacă poți fi intimidat. Vei fi șocat să vezi cât de dornici și dispuși sunt credincioșii maturi să îi ucenicizeze pe alții.

Ce ar trebui să spui? Poate părea ciudat să îi ceri cuiva să te ucenicizeze, dar Dumnezeu îți va da curaj. Abordează-i la biserică, sună-i la telefon sau scrie-le un bilet. Invită-te în viața lor. Întreabă-i dacă poți să îi scoți la o cafea sau la o masă. Fă-i să știe că încerci să crești în umblarea ta cu Dumnezeu și că ai fost încurajat de credința lor. Împărtășește-le ce ai observat și de ce ai vrea ca ei să investească în tine. Spune-le că speri să fii zidit într-un fel specific prin relația voastră de ucenicizare. Spune-le că vrei să înveți cum să citești Biblia, cum să te rogi, cum să îți gestionezi mai bine timpul, cum să evanghelizezi sau că vrei să crești în umblarea ta cu Hristos.

Dar dacă ești respins? „Mi-ar plăcea, dar nu am timp ca să mă întâlnesc acum cu tine”. Jasmine a fost zdrobită în sinea ei când a primit un astfel de răspuns. Ea se rugase, își făcuse planuri și multe speranțe, dar persoana căreia i-a cerut să o ajute să crească în Isus a refuzat-o. Acest lucru a făcut-o să își dorească să renunțe și să se întoarcă înapoi la viața ei.

Este greu să primești un refuz. Dacă cineva nu poate sau nu vrea să investească în tine, ține minte că Dumnezeu nu te refuză și nu a renunțat la tine. Planul Lui veșnic este să te asemene chipului lui Isus (Rom. 8:29). El va face cumva ca să primești ce ai nevoie ca să crești.

Un prieten îmi aduce aminte deseori cu înțelepciune că „refuzul este doar o redirecționare!” Dacă se închide o ușă față de o persoană, roagă-te și caută pe altcineva. Dumnezeu va folosi acest proces ca să te modeleze și să maturizeze credința ta. Și ține minte că Dumnezeu te-a pus într-o biserică locală așa încât să cauți să ai relații de ucenicizare cu o mulțime de oameni. Dacă cineva din biserica ta nu își poate face timp ca să te ucenicizeze, ia în considerare să zidești relații cu alte persoane din biserica ta.

Cum să FRUCTIFIC CEL MAI BINE RELAȚIILE DE UCENICIZARE?

În timp ce începi să dezvolți o relație de ucenicizare, fă-ți partea ca să beneficiezi cât mai mult de pe urma ei. Gândește-te la următoarele calități și străduiește-te să le cultivi.

Roagă-te

Roagă-te pentru tine (Matei 26:41). Roagă-te pentru biserica ta (3 Ioan 2). Roagă-te pentru persoana care te ucenicizează (1 Tes. 5:25). Roagă-te, roagă-te, roagă-te.

Rugăciunea orientează viața ta către Dumnezeu. Rugăciunea regulată va păstra relația ta de ucenicizare în perspectiva corectă. Cel care te ucenicizează nu este speranța sau ajutorul tău suprem, ci Dumnezeu este.

Citește

Relațiile de ucenicizare te pot ajuta să crești, dar ele nu au puterea să te schimbe. Doar Cuvântul lui Dumnezeu face acest lucru (2 Tim. 3:16-17; Evrei 4:12).

Asigură-te că relațiile tale de ucenicizare sunt centrate pe Cuvântul lui Dumnezeu. Dacă te străduiești să înțelegi Scriptura, fii perseverent. Scrie-ți întrebările și discută-le cu cel care te ucenicizează.

Fii flexibil

Se poate ca relațiile tale de ucenicizare să nu evolueze așa cum îți imaginezi. Tu pătrunzi în viața unei alte persoane cu toate suișurile și coborâșurile, cu toate avantajele și dezavantajele. Se poate ca timpul petrecut cu cel ce te ucenicizează să nu fie decât o dată sau de două ori pe lună. Ceea ce faceți împreună va fi deseori variat. Ați putea să studiați o carte din Biblie, să memorați Scriptura, să citiți o carte teologică, să faceți evanghelizare sau să vă focalizați pe lupta cu un anumit păcat. Fii gata să manifești flexibilitate și să ai încredere în providența Domnului pentru această relație particulară.

Mai mult, persoana care investește în tine poate să se afle într-un stadiu diferit al vieții, așa că poate fi necesar să găsești modalități creative de a pătrunde în lumea lui sau a ei. De exemplu, soția mea se bucură de ucenicizare. Când era încă necăsătorită sau imediat după ce ne-am căsătorit, ea era disponibilă să se întâlnească cu femei în orice fel de circumstanțe. Dar acum, noi avem 5 copilași. Etapa în care se află în viața ei îi limitează foarte mult disponibilitatea. Discuțiile lungi în jurul unei cafele pe marginea Epistolei către Romani nu mai sunt realiste în cazul ei.

În această perioadă a vieții, calendarul de ucenicizare al soției mele arată pur și simplu diferit. Surorile care vor să petreacă timp cu soția mea trebuie să își facă loc în rutina ei. Ele vorbesc în timp ce strâng rufele, în timp ce i se alătură la cumpărături, când merg împreună să ia copiii de la școală, sau când stau de vorbă împreună, în timp ce eu mă întâlnesc cu alți păstori. Cu cât poate fi mai flexibilă o soră, cu atât este mai posibil ca soția mea să fie în stare să investească în ea.

Dacă ai găsit pe cineva care dorești să te ucenicizeze, fă orice îți stă în putință așa încât să îi fie ușor să se investească în viața ta.

Ai putea să faci tu un drum ca să te întâlnești cu el sau ea pentru un mic dejun sau un prânz aproape de unde locuiește sau de locul de muncă?

Există modalități în care poți să îi slujești familiei celui care te ucenicizează ca să puteți avea timp petrecut împreună?

Ați putea merge împreună spre locul de muncă sau spre casă?

Există vreo oportunitate de a locui aproape sau chiar împreună cu o familie evlavioasă sau cu un credincios mai matur?

Fii specific

Așa cum am spus mai devreme, o mulțime de relații de ucenicizare rezultă natural atunci când construiești relații cu alții în biserica ta locală. Dar uneori ai putea avea nevoie de ajutor pe o chestiune particulară. Clarificarea așteptărilor din partea celui care te ucenicizează îl va face în măsură să facă o investiție mai intențională în viața ta. Iată cum ar suna niște solicitări mai specifice în acest sens:

Am putea să ne întâlnim timp de un semestru așa încât să mă înveți cum să studiez Biblia?

Am putea să citim împreună Evanghelia după Ioan așa încât să învăț mai multe despre Isus?

Familia mea trece printr-o perioadă de tulburări. Ai putea să mă ajuți să știu cum să îi onorez în această perioadă?

Sunt proaspăt părinte și mă simt dezorientat. Poți să îmi împărtășești ceva sfaturi din experiența ta de părinte?

Nu știu cum să îi evanghelizez pe oameni. Poți să mă iei cu tine atunci când îi împărtășești cuiva Evanghelia?

Am putea să ne întâlnim o dată pe lună ca să vorbim despre cum pot să Îl onorez pe Dumnezeu la locul de muncă și cum să gândesc biblic despre oportunitățile de carieră?

Din nou, când formulezi aceste cereri, nu te simți obligat să fii ucenicizat de o singură persoană pentru totdeauna. Întâlnește-te cu mulți oameni. Vei avea nevoie să înveți lecții diferite în perioade diferite ale vieții, așa că deseori vei avea nevoie de persoane diferite care să te ucenicizeze în aspecte diferite.

Fii persistent

Dacă dorești să te întâlnești cu cineva, persistă în a căuta acea persoană. Păzește-ți inima de resentimente, dacă cineva se simte prea ocupat ca să își facă timp pentru tine. Simplul fapt este că chiar se poate să nu aibă timp disponibil.

Totuși, pot exista situații când cineva să dorească sincer să investească în tine, așa că astfel de persoane au nevoie doar să li se reamintească de acest lucru cu blândețe. Desigur, există o linie de demarcație foarte fină între insistență și cicăleală. Fii direct cu acele persoane. Pur și simplu spune că „dacă crezi că mi-ar fi mai bine să petrec timp cu altcineva, te rog să-mi spui”.

Ai nevoie de asemenea de perseverență ca să continui să dezvolți relații odată ce relațiile anterioare s-au sfârșit. De exemplu, biserica mea este extrem de dinamică. Într-un singur an, aproape o treime dintre membrii noștri pot ajunge să se mute în alte locuri. Membrii dezvoltă deseori relații de ucenicizare care durează un timp foarte limitat. Așa cum și ei pot mărturisi, inițierea constantă de relații noi poate fi ceva obositor. Dar trebuie să perseverăm. Isus vrea ca noi să fim ucenicizați și să îi ucenicizăm pe alții. Oricare ar fi provocările cu care te confrunți, continuă să cauți dezvoltarea de relații în biserica ta.

Fii răbdător

Se poate să îți ia timp să găsești oamenii potriviți care să te ucenicizeze. Folosește timpul de așteptare investind în alții. Continuă să te rogi. Continuă să citești. Continuă să slujești. Nu presupune că, dacă nu găsești o persoană anume care să te ucenicizeze pe parcursul lunii următoare, nu ai putea crește în umblarea cu Dumnezeu.

John Newton, autorul imnului „Mărețul har”, a spus cândva: „Toți trebuie să slujim împreună spre bine: El ne trimite tot ce avem nevoie; nimic nu poate fi necesar, dar El să nu ne dea acel lucru”.³ Dumnezeu este un Tată bun. El ne va da ceea ce avem nevoie și când avem nevoie. Dacă El nu ne-a dat încă acel lucru, înseamnă că nu avem nevoie de el. Și aceasta include și relațiile de ucenicizare. Continuă să ai încredere în Dumnezeu, pentru că El este credincios.

Pune întrebări

Greg a crescut în Bronx. El a locuit pe străzi, a petrecut timp în închisoare și a trecut și prin tratamente de detoxifiere. Dar Isus l-a salvat pe Greg. De la convertirea lui, Greg a devenit un neobosit ucenic ce pune întrebări. Pentru el, orice lucru legat de Isus este nou. Chiar în această săptămână, l-am luat dintr-un loc și el mi-a spus: „G., citeam Evrei și, omule, nu pot pricepe ce spune. La ce anume să mă uit în cartea aceasta?”

Atitudinea iscoditoare a lui Greg mă ajută să cresc spiritual, și te încurajez să îi copiezi exemplul. Când te întâlnești cu cineva, nu te aștepta ca acela care te ucenicizează să facă toată munca. Învață să pui întrebări. Nu te îngrijora că ai putea să nu pui întrebări impresionante, ci pune-le pe cele reale.

În timp ce citești Scriptura sau asculți o predică, scrie întrebări legate de ce ai citit sau auzit. Dacă auzi un termen teologic pe care nu îl recunoști, pune întrebări legate de sensul lui. Dacă vezi ceva petrecându-se la biserică, un lucru care îți aduce confuzie sau pe care nu îl recunoști, caută să înțelegi ce se petrece. Pune întrebări despre curtare, căsătorie, creșterea copiilor și așa mai departe. Pune întrebări despre cum să îți administrezi timpul și banii. Cere-I lui Dumnezeu să cultive în inima ta curiozitate față de felul în care Cuvântul Lui se aplică în fiecare domeniu al vieții tale. Adu aceste întrebări înaintea altcuiva, și acest lucru vă va ajuta pe amândoi să creșteți în asemănare cu Hristos.

Invită întrebări

Ucenicizarea implică vulnerabilitate. Dacă vrei să crești, trebuie să le dai oamenilor acces la viața ta. Nu împărtăși totul cu toți (Prov. 18:24), dar construiește o relație sănătoasă de ucenicizare care invită la transparență și întrebări.

Eu m-am luptat cu transparența pentru multă vreme în prima parte a vieții mele de credință. Eram atât de preocupat de impresionarea mentorilor mei, încât am evitat să fiu cu adevărat onest cu ei în privința păcatelor mele. Din nefericire, mi-am făcut loc în acele relații amăgind și manipulând vreme de câțiva ani, până ce aceste obiceiuri m-au ajuns din urmă. În harul Lui, Dumnezeu m-a salvat de îngroparea păcatelor mele și m-a învățat să le aduc înaintea altora.

Dacă persoana cu care te întâlnești nu îți pune întrebări directe despre păcatul tău, încurajeaz-o să te întrebe lucruri specifice despre păcatele tale. De-a lungul anilor, am învățat să îi ajut pe alții să mă ajute. Iată câteva feluri de întrebări pe care i-am încurajat pe prietenii și mentorii mei să mi le pună

Cum îți slujești familia, mai ales când ești obosit sau ocupat?

Cum te păzești de accesul la materiale pornografice pe internet?

Cum îți petreci intenționat timp cu oamenii care nu Îl cunosc pe Isus?

Când a fost ultima dată când i-ai mărturisit cuiva Evanghelia, și cum a fost?

Cum îl onorezi pe Dumnezeu cu banii tăi? Ești generos sau lacom?

Există cineva pe care ești invidios? Există cineva față de care nutrești amărăciune?

Ce anume te provoacă la mânie și cum răspunzi la aceasta?

Primește corecții

Una dintre cele mai serioase porunci din Biblie este „nu vă înșelați” (1 Cor. 15:33; Gal. 6:7; Iacov 1:16). Păcatul ne înșeală. El sabotează relația noastră cu Dumnezeu și ne secătuiește de putere. De aceea, avem nevoie de alți credincioși care să ne ajute să vedem păcatul pe care noi nu îl putem vedea în noi înșine. Prietenul meu Mark spune că ucenicizarea seamănă cu aruncarea vopselii peste omul invizibil.⁴ Cu cât petrecem mai mult timp cu cineva, cu atât păcatul nostru va fi scos la lumină. Dumnezeu folosește credincioși maturi care să ne ajute să recunoaștem păcatul pe care altfel nu l-am vedea, și să ne pocăim de el.

Primirea corecției este grea, dar necesară. Gândește-te la cât de serios îi avertizează autorul Epistolei către Evrei pe cititorii lui de nevoia acceptării corecției:

Luați seama dar, fraților, ca niciunul dintre voi să n-aibă o inimă rea și necredincioasă, care să vă despartă de Dumnezeul cel viu. Ci îndemnați-vă unii pe alții în fiecare zi, câtă vreme se zice: „Astăzi”, pentru ca niciunul dintre voi să nu se împietrească prin înșelăciunea păcatului (Evrei 3:12-13).

Se poate să nu simțim acest lucru în acel moment, dar este ceva bun și iubitor când cineva ne arătă păcatele și ne îndeamnă la sfințenie.

Când David a ascuns adulterul și crima lui, Natan l-a confruntat, lucru care l-a condus pe David la pocăință (2 Sam. 12:1-14; Ps. 51). Când Petru a semănat confuzie legat de Evanghelie acționând într-un fel ipocrit la o masă a bisericii, Pavel l-a confruntat pe Petru, ceea ce a dus la pocăința lui (Gal. 2:14).

Eu însumi am avut ocazia de a vedea cum mulți frați și surori au fost scutiți de efectele devastatoare ale păcatului pentru că cineva a fost preocupat de situația lor și a avut curajul să îi confrunte cu acele păcate.

Ești gata să fii corectat? Ba mai mult, dorești să fii corectat?

Nebunii sunt caracterizați de împotrivirea față de corecție (Prov. 12:1), dar cei care o primesc capătă înțelepciune (Prov. 15:32). Dacă vrei să Îl urmezi pe Isus, trebuie să fii dornic să primești corecție.

Ajustează-ți așteptările

Relațiile de ucenicizare vor arăta rareori exact așa cum te aștepți. Ai putea să îți închipui că Domnul îți dă o relație intensă unu la unu cu un sfânt bătrân și răbdător, care să răspundă cu înțelepciune la toate întrebările tale și care să anticipeze cu multă intuiție nevoile tale spirituale. Totuși, în cele mai multe cazuri, vei fi ucenicizat de un frate sau de o soră care poate fi un pic prea abrupt, mai nesociabil sau fără o structură anume. Biserica este alcătuită din păcătoși răscumpărați. Chiar și cei mai evlavioși dintre noi au greșeli. Dacă nu ești atent, ai putea ajunge frustrat când descoperi că relațiile tale de ucenicizare nu sunt perfecte.

Iată câteva considerații de care să ții cont în ajustarea așteptărilor tale.

În primul rând, cel ce te ucenicizează nu va fi perfect. Eu le spun deseori celor pe care îi ucenicizez că ei trebuie să vegheze asupra vieții mele și să găsească lucruri pe care vor să le imite și lucruri pe care să le evite. Eu spun și fac lucruri prin care ei vor fi încurajați. Ei ar trebui să se străduiască să replice acele calități. De asemenea, voi spune și voi face lucruri de care ei ar fi deranjați. Așa că ar trebui să se simtă neîngrădiți să mă corecteze și să învețe din greșelile mele. Mentorul tău va fi multe lucruri, dar el nu poate fi perfect în niciunul.

În al doilea rând, cel ce te ucenicizează nu este Dumnezeu. Oamenii pe care îi întâlnești nu pot fi orice vei avea nevoie. Ei nu vor fi totdeauna disponibili. Dar iată ce a făgăduit Isus: „Eu sunt cu voi în toate zilele” (Matei 28:20). Ei nu vor putea să facă totul pentru tine. Dar Duhul Sfânt este Ajutorul care ne dă putere să împlinim toate poruncile lui Dumnezeu (Ioan 14:16; F.A. 1:8). Ei nu vor ști totul, dar Dumnezeu „Tatăl vostru știe de ce aveți trebuință, mai înainte ca să-I cereți voi” (Matei 6:8). Frații și surorile te pot îndrepta către Dumnezeu, dar ei nu pot fi Dumnezeu pentru tine. Evită să îi idolatrizezi pe cei de la care înveți și lasă ca imperfecțiunile lor să te îndrepte către suficiența nelimitată a Dumnezeului tău.

În al treilea rând, mentorul tău nu poate fi biserica. Nicio persoană nu poate înlocui biserica locală. Nu ai nevoie de un singur membru al trupului, ci de întreg trupul. Dumnezeu a lăsat ca întreaga biserică să joace un rol în modelarea ta. Insistă să ai mai multe relații diferite în biserica ta. Fiecare dintre frații și surorile tale din biserică are ceva prin care să te învețe.

În al patrulea rând, mentorul tău nu va fi întotdeauna impresionat. Sunt sigur că Petru a fost un pic surprins când Isus l-a numit „Satano”. Din fericire, tu nu vei fi numit astfel, dar vei fi corectat când greșești. Oamenii care te ucenicizează nu cred întotdeauna că ideile tale sunt uimitoare. Dar nu trăi pentru aprobarea lor. Charles Spurgeon spunea cândva: „Dacă vreun om gândește rău despre tine, nu te mânia pe el, căci ești mai rău decât își închipuie el că ești”.⁵ Adu-ți aminte că nu trebuie să fii uimitor. Isus este uimitor, nu tu.

Trei încurajări de final

Cu cât sunt implicat mai mult în relații de ucenicizare, cu atât îmi dau seama mai mult cât am nevoie de înțelepciunea lui Dumnezeu. Relațiile de ucenicizare ne oferă oportunități minunate pentru creștere spirituală, dar trebuie să fii atent să te ferești de câteva capcane.

Ține cont cu atenție de diferențele de sex

La fel ca într-o familie, frații și surorile din biserica locală pot beneficia spiritual unii de la alții. Noi descoperim acest model peste tot în Scriptură. Isus a învățat-o pe Maria în timp ce ea stătea la picioarele Lui (Luca 10:38-42). Lidia l-a găzduit și i-a slujit lui Pavel (F.A. 16:14-15). Priscila și Acuila l-au corectat pe Apolo (F.A. 18:24-28). Biserica a fost întotdeauna plină de bărbați și femei care se zidesc reciproc.

În același timp, trebuie să ne aducem aminte că relațiile de ucenicizare creează adesea legături spirituale adânci și apropiate între doi oameni. Împărtășirea gândurilor spirituale și a cererilor de rugăciune din inimă cultivă afecțiunea spirituală. Membrii de sex opus pot să ajungă ușor să fie atrași emoțional unii de alții în modalități care ajung să îi distragă de la țelul ucenicizării. Dacă atracția crește, ea poate duce la răni, la preocuparea cu sentimente romantice și chiar la compromisuri păcătoase. Deși ar trebui să ne iubim și să ne zidim împreună ca frați și surori în biserică, trebuie de asemenea să ne străduim să evităm relațiile confuze. Astfel, este în general înțelept să cultivăm relații de ucenicizare doar cu persoane de același sex.

În fapt, Scriptura ne prezintă un model de bărbați care își concentrează eforturile de ucenicizare pe alți bărbați și femeile pe alte femei. De exemplu, Pavel îl învață pe Tit că femeile mai bătrâne ar trebui să le învețe pe cele mai tinere (Tit 2:3-5). Modelul lui Pavel pentru ucenicizare a inclus în principal bărbați ca Barnaba, Timotei, Tit, Sila și Luca, printre alți bărbați. Când observăm lucrarea lui Isus, descoperim că cei 12 ucenici ai Săi erau bărbați. Scriptura prezintă un model al cultivării relațiilor de ucenicizare între persoane de același sex.

Diversifică-ți intenționat relațiile

Eu am crescut într-un oraș în care toți arătau ca mine, vorbeau ca mine, gândeau ca mine, votau ca mine și își trăiau viața în același fel ca mine. După ce am devenit creștin, bisericile la care am mers erau asemănătoare. Toți erau părtași aceleiași moșteniri culturale. Cântam imnuri asemănătoare, ne bucuram de stiluri de predicare similare, iar părtășiile noastre reflectau societatea noastră.

După mai mulți ani, m-am mutat într-un oraș caracterizat de diversitate extraordinară și am început să ne închinăm lui Isus alături de oameni care erau destul de diferiți de mine. Pe măsură ce am dezvoltat relații de ucenicizare cu oameni de etnii, culturi, statut social și sfere economice diferite, credința mea s-a maturizat în modalități neașteptate. Am descoperit în inima mea maniere de a păcătui pe care nu le recunoscusem niciodată. Am învățat să îi iubesc pe cei cu care aveam puține lucruri în comun. Domnul mi-a crescut compasiunea față de prietenii care treceau prin suferință. Am crescut în aprecierea frumuseții diferitelor culturi și preferințe.

Îți împărtășesc aceste lucruri pentru că vreau să te provoc să cauți relații de ucenicizare cu oameni care sunt diferiți de tine. Dumnezeu va folosi diferențele dintre voi ca să te învețe să iubești în maniere pline de sens. Împărăția lui Dumnezeu este alcătuită din oameni de orice seminție, limbă și popor (Apoc. 7:9). Pe cât este posibil, relațiile noastre de ucenicizare ar trebui să fie la fel.

Ai putea trăi într-o zonă lipsită de diversitate etnică, dar biserica ta să aibă membri care vin din contexte culturale, economice și de afilieri politice diferite. Fiecare biserică locală are membri tineri și bătrâni, căsătoriți și necăsătoriți, simpli sau mai educați, dar toți se pleacă înaintea lui Isus. Cu cât petreci mai mult timp cu oameni care trec prin viață într-un fel diferit de tine, cu atât mai mult vei vedea harul lui Dumnezeu strălucind prin ei în modalități convingătoare.

Cât îți este cu putință, întâlnește-te cu persoane diferite de tine. Cere-I lui Dumnezeu să îți dea smerenie și răbdare în timp ce El folosește diferențele față de alții ca instrumente ca să te modeleze după chipul lui Isus.

Tratează dezamăgirile prin rugăciune

Oamenii te vor dezamăgi. Indiferent cine te ucenicizează, el sau ea ar putea ajunge cândva să te dezamăgească. Se poate să nu îți răspundă la mesaje. Poate să uite de o întâlnire. Se poate să nu revină la tine după ce le-ai vorbit despre o povară importantă. Unii ar putea să ajungă chiar să se lepede de Isus. Experiența dezamăgirii poate să te ispitească spre disperare. Iată câteva lucruri pe care să le ții minte:

În primul rând, Isus lucrează și asupra lor. Chiar dacă ți s-ar părea normal ca un credincios matur să fie întotdeauna un model de evlavie, adu-ți aminte că Dumnezeu îl maturizează și pe el. Un prieten îmi aduce mereu aminte de acest adevăr: „Isus ne sfințește întotdeauna pe toți în același timp”. Gândește-te doar la felul în care Evangheliile ne arată cum Isus lucrează constant în viața fiecăruia. În doar câteva versete, Îl vedem pe Isus slujindu-i unei persoane bolnave, învățându-i pe ucenicii Lui o lecție, mustrându-i pe ipocriți și chemând mulțimile la credință. Isus este uimitor în felul acesta de a lucra. Ține minte că acest lucru te va face în stare să le acorzi răbdare și iertare altora, când ei te dezamăgesc.

În al doilea rând, Isus nu te va dezamăgi niciodată. Orice om din această viață te va dezamăgi cândva. Nimeni nu este perfect, decât Isus. Autorul Epistolei către Evrei ne aduce aminte de asta: „Mulțumiți-vă cu ce aveți, căci El însuși a zis: ‚Nicidecum n-am să te las, cu niciun chip nu te voi părăsi’. Așa că putem zice plini de încredere: ‚Domnul este ajutorul meu, nu mă voi teme: ce mi-ar putea face omul?’... Isus Hristos este același ieri și azi și în veci!” (Evrei 13:5-8).

Isus nu Se schimbă niciodată. El a fost credincios când te-a chemat, și va fi credincios în păzirea ta. Isus nu te va minți niciodată. El nu te va ignora niciodată. El nu te va neglija niciodată. El nu te va trăda niciodată. El nu te va înțelege greșit niciodată. Permite-le eșecurilor altora să te ajute să privești la Isus ca nădejdea ta supremă.

La lucru!

Dave s-a simțit ca și cum el era ignorat continuu. El dorise îndelung ca altcineva să îi arate cum să fie un bărbat evlavios. Mentorii au venit și au plecat, dar el nu a simțit niciodată ca și cum cineva ar fi avut un interes serios legat de el. El s-a rugat și a cerut ajutorul celorlalți, însă relațiile nu s-au dezvoltat așa cum spera el. Când i-a împărtășit frustrarea unui păstor mai în vârstă, el a primit acest sfat: „Fii pentru alții ceea ce îți dorești ca ei să fie pentru tine”.

Acest sfat a schimbat viața lui Dave. În loc să cadă pradă jelirii de sine, el a început să îi ajute pe alții să navigheze în umblarea lor cu Dumnezeu. El s-a simțit adesea ca și cum nu știa ce făcea, dar s-a rugat cerând înțelepciune, iar Dumnezeu a părut că i-a dat întotdeauna ceea ce el a avut nevoie. Dave a continuat să caute sfaturi și încurajări de la credincioși maturi, dar el nu i-a permis dezamăgirii să îl împiedice să asculte de porunca lui Isus de a face ucenici.

Dacă te simți ignorat, cere-I lui Dumnezeu să te ajute să fii tu pentru alții ceea ce îți dorești ca ei să fie pentru tine. Caută credincioși mai tineri și investește în ei. Pune întrebările pe care îți dorești ca alții să ți le pună ție. Urmărește conversațiile cu alți credincioși în modalitățile în care ai dori ca alții să le facă pentru tine. Așa cum spunea Isus: „Tot ce voiți să vă facă vouă oamenii, faceți-le și voi la fel” (Matei 7:12).

Sper că această carte te încurajează să construiești multe relații cu sfinți care să te poată ajuta să Îl urmezi pe Isus. Totuși, ține minte că ceilalți credincioși din biserica ta caută și ei pe cineva care să îi ucenicizeze. Caută-i și ajută-i să crească în umblarea lor cu Dumnezeu. Tu ai putea să te simți insuficient echipat pentru această lucrare, dar nu ești singur. Isus a promis: „Eu sunt cu voi în toate zilele, până la sfârșitul veacului” (Matei 28:20). Oricât de singur sau nepregătit te-ai simți, Isus va fi cu tine și El te va ajuta.

Când nu va mai fi ucenicizare

Relațiile de ucenicizare au nădejdea Cerului la orizont. Tot ceea ce facem sau discutăm în aceste relații trebuie făcut având înainte acea ultimă zi. Adoptarea unei perspective veșnice ne face să fim serioși, ne echipează să luptăm cu păcatul și ne determină să ne alipim de făgăduințele lui Dumnezeu. Țelul nostru în ucenicizare este să ne ajutăm reciproc să Îl urmăm pe Isus până în ziua când ucenicizarea nu va mai fi. Ziua revenirii lui Isus se apropie. Dedică-ți viața ajutării altora ca să ajungă și ei acasă.

RESURSE RECOMANDATE

Mark Dever, Discipling: How to Help Others Follow Jesus (Wheaton, IL: Crossway, 2016). Disponibilă în limba română la Editura MAGNA GRATIA.

Bobby Jamieson, Growing One Another: Discipleship in the Church (Wheaton, IL: Crossway, 2012).

J. Garrett Kell, Pure in Heart: Sexual Sin and the Promises of God (Wheaton, IL: Crossway, 2021).

Eugene Peterson, A Long Obedience in the Same Direction: Discipleship in an Instant Society (Downers Grove, IL: InterVarsity Press, 2019).

J. C. Ryle, Thoughts for Young Men (Edinburgh, Scotland: Banner of Truth, 2015). Disponibilă în limba română la Editura MAGNA GRATIA.

Ed Welch, Side by Side: Walking with Others in Wisdom and Love (Wheaton, IL: Crossway, 2015).

Note

[←1]

Evenimentele personale care implică alte persoane sunt prezentate aici cu permisiunea lor. Am folosit deseori pseudonime din rațiuni de protecția identității.

[←2]

Liste utile de calități pe care să le cauți în alții pot fi găsite studiind pasaje precum Galateni 5:22-23, 1 Timotei 3:1-13 și Tit 1:5-9 și 2:1-10.

[←3]

John Newton, The Works of John Newton, ed. Richard Cecil (London: Hamilton, Adams & Co., 1824), 2:147.

[←4]

Mark Dever, “4 Ways to Make Disciples,” TGC website, May 30, 2016, https://www.thegospelcoalition.org /article/4-ways-to-make-disciples/.

[←5]

Charles Spurgeon, “David Dancing before the Ark Because of His Election” (sermon, Metropolitan Tabernacle, London, July 1, 1888), https://www.spurgeon.org/resource-library/sermons/david-dancing-before-the-ark-because-of-his-election/#flipbook/.